The Strand Magazine

***The Strand Magazine*** je bio britanski mjesečnik koji je tiskao fiktivne i novinske priče, a osnovao ga je George Newnes, čija ga je izdavačka tvrtka i tiskala. Izvorno je tiskan od siječnja 1891. do ožujka 1950. godine s ukupno 711 izdanih brojeva, mada je prvo izdanje bilo dostupno i prije Božića 1890. godine. *Strand* je već pri premijernom izdanju uživao veliku popularnost, prodavši gotovo 300,000 primjeraka. Brojke su postepeno rasle te je sve do 1930-ih godina *Strand* prodavan u, prosječno, 500,000 primjeraka mjesečno. Od 1891. do 1930., urednik je bio Herbert Greenhough Smith. Za dizajn naslovnice, poznatu skicu koja prikazuje pogled na St Mary-le-Strand, zaslužan je poznati viktorijanski dizajner i umjetnik, George Charles Haité.

## Književnost

*Strand* svoju popularnost puno više duguje književnim uracima što ih je objavljivao nego svojim novinskim člancima. Najzvučnije ime svakako je ono Arthura Conana Doylea, koji je svoje priče o slavnom detektivu Sherlocku Holmesu objavljivao upravo u *Strandu*, započevši s pričom "A Scandal in Bohemia" 1891. godine. Suradnja s Doyleom bila je na obostranu korist jer je slavni detektiv uvelike popularizirao i doprinio pojavi časopisa, dok je *Strand* uvelike doprinio popularnosti detektiva, posebice uz ilustracije Sidneyja Pageta. Vrhunac prodaje i popularnosti postignut je tijekom serijalizacije Doyleovog romana *[[The Hound of the Baskervilles]]*; čitatelji su se gurali u redovima ispred izdavača čekajući novo izdanje. Među ostalim autorima koji su objavljivali u *Strandu* su Ernest William Hornung, Grant Allen, Margery Allingham, J. E. Preston Muddock, H.G. Wells, E.C. Bentley, Agatha Christie, Mary Angela Dickens, C.B. Fry, Walter Goodman, E. Nesbit, W.W. Jacobs, Rudyard Kipling, Arthur Morrison, Dorothy L. Sayers, Georges Simenon, Edgar Wallace, Max Beerbohm, P. G. Wodehouse, Dornford Yates i Winston Churchill.

## Mozgalice i zagonetke

Uz književnost, *Strand* je imao posebnu rubriku pod naslovom *Perplexities*, koju je isprva uređivao Henry Dudeney. Ta rubrika sadržavala je brojne mozgalice i zagonetke, uključujući i prvu svjetsku brojčanu križaljku, objavljenu 1926. godine. Dudeneyja su na mjestu urednika zamijenili G.H. Savage i William Thomas Williams, autor danas najpoznatije brojčane križaljke - "The Little Pigley Farm".

## Gašenje

U listopadu 1941., *Strand* je prešao na umanjeno, "digest" izdanje, ali smanjena prodaja i povećani troškovi izgurali su *Strand* s tržišta u ožujku 1950. godine, nakon 711 objavljenih brojeva. Posljednji urednik bio je Macdonald Hastings, poznati ratni izvjestitelj.

*Strand* je obnovljen 1998. godine te je objavio priče od nekoliko svjetski poznatih pisaca, među kojima su John Mortimer, Ray Bradbury, Alexander McCall Smith, Ruth Rendell, Colin Dexter, Edward Hoch i James Grippando.

## Reference

## Vanjske veze

* 1998 description of historic Strand Magazine by Chris Willis 
* Chronology of Recreational Mathematics, by David Singmaster 
* The Little Pigley Farm crossnumber puzzle and its history by Joel Pomerantz
* Public domain scans of the first 384 issues of "The Strand Magazine" from January 1891–1922 December, at Internet Archive.org. 
* Mostly-Victorian.com  Excerpts from the Strand Magazine (including the first Sherlock Holmes stories).
* , an index of the fiction
* Indexing the ''Strand magazine''  - article by Geradine Beare, 1984.